[Foto’s] Kylie hou pa Joost se naam hoogKylie van der Westhuizen op haar perd. Foto: Via Facebook ŉ Dag nadat die land tydens ŉ hartroerende gedenkdiens op Loftus Versfeld afskeid geneem het van die Springboklegende Joost van der Westhuizen, het sy dogter Saterdag sy naam op die sportveld hoog gehou. Amor Vittone, ma van Joost se twee kinders, Jordan (13) en Kylie (10), het Saterdag op haar Facebook-blad gesê Kylie het aan die eerste ronde van ŉ interskole kwalifiserende perdespring-kompetisie deelgeneem en “vir haar pa gery”. “Sy het vierde gekom in die 90 cm-spoed-klas. Ek het trane van blydskap, my engel, baie geluk,” het Amor gesê en foto’s van Kylie op haar perd gedeel. Joost is in 2011 met amiotrofiese laterale sklerose (ALS), ŉ aggressiewe vorm van motorneuronsiekte (MNS), gediagnoseer. Hy is Maandag in die ouderdom van 45 jaar oorlede. Amor het Vrydag tydens die gedenkdiens ŉ emosionele huldeblyk gelewer. Sy het gesê Joost het die afgelope sewe jaar hard baklei. “Ek glo hy het so hard baklei vir sy kinders. Hy wou so lank moontlik leef. Hy het vir hulle liefde gegee. Hy was so opgewonde oor Jordan se geboorte.” Sy het aan Jordan gesê hy was net oud genoeg om aan sport deel te neem toe sy pa siek geword het. “Hy het jou egter soveel meer gegee wat binne jou sal voortleef. Jou dryfkrag, sensitiwiteit en leierskap het jy alles by hom gekry en moet dit nooit vergeet nie.” Amor het ook vir Kylie ŉ boodskap gehad. “Jy was jou pa se klein prinses en hy was gek oor jou. Jou goedhartigheid, stil natuur, dapperheid en aansteeklike lag het van jou pa af gekom en mag jy dit nooit vergeet nie.” Sy het onder meer gesê sy, die kinders en Joost het mekaar byna daagliks gesien. “Ek sal nie ontken dat ek bang is nie. Die groot taak lê nou vir my voor om ons kinders alleen groot te maak. Ons is steeds geskok, ons is hartseer en ons rou. Ons het geweet die dag kom, maar jy kan nie voorberei nie. Hy is nou vry van die siekte en van sy lyf.” Buiten Amor en sy kinders, laat hy sy pa, Gustav‚ ma, Mariana, en broers, Pieter en Gustav, agter.